amanoisuno/poetBack huggingface dataset:
內機知府郎官再和示教清拔遒美手不能置用韻以答嘉貺愧不足以當瓊瑶之報也  其四 程公許 
愛閒天未許君閒，國步扶持奠鼎安。千古淮淝一棋局，土山盟在未應寒。
內機知府郎官再和示教清拔遒美手不能置用韻以答嘉貺愧不足以當瓊瑶之報也  其五 程公許 
世味輕於玉斗撞，向來驕氣爲君降。蹔離約會春風早，催逐飛帆下楚江。
廬陵劉兄焱袖詩編稿相訪借所和施從可唱酬韻答以三絕句  其一 程公許 
天憎我輩韻孤清，故遣催科塵污人。幸有新詩爲湔祓，英瓊瑶未足爲珍。
廬陵劉兄焱袖詩編稿相訪借所和施從可唱酬韻答以三絕句  其二 程公許 
拙與時乖勿誤謀，可能騎鶴更揚州。翹英似子寧終困，玉帛何時來蹇修。
廬陵劉兄焱袖詩編稿相訪借所和施從可唱酬韻答以三絕句  其三 程公許 
清愁如海渺無邊，强整衰容傍酒船。若許白鷗同保社，五湖秋水碧於天。
送楊元光隨編修李季才出守衡陽  其一 程公許 
逃虛喜聽足音跫，况是鄉人萬里逢。江海茫茫天盡處，又携書劍入湘中。
送楊元光隨編修李季才出守衡陽  其二 程公許 
君到瀟湘漸迫秋，鄉關音問轉悠悠。思歸少忍烟塵息，回鴈峰前莫浪愁。
送楊元光隨編修李季才出守衡陽  其三 程公許 
君家屋近我先塋，累世交遊意氣親。夢斷金梯山下路，欲談往事恐傷神。
送楊元光隨編修李季才出守衡陽  其四 程公許 
萍梗天涯幸有依，魚兮川泳鳥雲飛。祝融紫蓋題詩了，早趁賢侯召駕歸。
自永康還連日又告旱懇祈勤恪初四五日再得甘霔農疇無高下沛然沾渥因賦絕句志喜  其一 程公許 
井花湔手寶香焚，一念何曾隔紫清。半夜瓦溝飛急響，化工元不吝生成。
自永康還連日又告旱懇祈勤恪初四五日再得甘霔農疇無高下沛然沾渥因賦絕句志喜  其二 程公許 
穉苗蘇醒曉風凉，老魃匆匆遽俶裝。旬浹望霓心肺渴，蹔須一啜露華香。
自永康還連日又告旱懇祈勤恪初四五日再得甘霔農疇無高下沛然沾渥因賦絕句志喜  其三 程公許 
去年西浙颶風高，瞬息三州汩海濤。欲倚人謀銷咎證，扶持那可欠英豪。
自永康還連日又告旱懇祈勤恪初四五日再得甘霔農疇無高下沛然沾渥因賦絕句志喜  其四 程公許 
茂陵何識瑞乾封，遑恤蕭條四海空。魴尾如今較勞止，廟謨端不倖邊功。
自永康還連日又告旱懇祈勤恪初四五日再得甘霔農疇無高下沛然沾渥因賦絕句志喜  其五 程公許 
雨餘遥翠抹飛霞，風送蛟龍恰到家。一夜凉侵蘄竹簟，最宜欹枕聽鳴蛙。
虞使君示春日喜雨六絕和韻  其一 程公許 
相思一日似三秋，况是三年急景流。一笑玉華池上路，春風爲我盪牢愁。
虞使君示春日喜雨六絕和韻  其二 程公許 
入國洋洋頌借留，二年高廩趁時收。可能萬物盡吐氣，邦伯人人元道州。
虞使君示春日喜雨六絕和韻  其三 程公許 
世故紛紜劇蝟毛，利名海裏火銷膏。何如道院三更雨，稽古功成秋兔毫。
虞使君示春日喜雨六絕和韻  其四 程公許 
記擘吟箋手欲皴，至今滿篋玉湖春。郢人妙質何曾死，乞與風斤運用神。
虞使君示春日喜雨六絕和韻  其五 程公許 
悠悠千古意茫然，婭姹誰非倚市妍。心事相期流俗外，牽聯玉海儻同編。
虞使君示春日喜雨六絕和韻  其六 程公許 
引袂天風几席傍，滿城無處不甘棠。定知丹雀銜書近，趣擁弓旌入帝鄉。
和虞使君春雨 程公許 
詩翁高卧滄江上，幾爲憂民霜鬢毛。推枕中宵賦春雨，筆鋒如瑩鸊鵜膏。
宿旌陽風月無盡藏和虞滄江二首  其一 程公許 
玉塔界山松靄外，荻花翻雪晚風前。輪蹄漠漠紅塵裏，不著藤蘿鎖洞天。
宿旌陽風月無盡藏和虞滄江二首  其二 程公許 
仙翁飈馭何方去，猶記淘丹冽井中。莫倚危欄長引嘯，恐驚鸞鶴下罡風。
牡丹 程公許 
春工殫巧萬花叢，晚見昭儀擅漢宮。可惜芳時天不借，三更雨歇五更風。
改作池亭子安弟賦二絕因和韻  其一 程公許 
凌波微步玉亭亭，華豔深遮萬蓋青。能使官曹饒野趣，小煩月斧敞風櫺。
改作池亭子安弟賦二絕因和韻  其二 程公許 
榿隴低風呈遠碧，稻塍分溜溢方池。簿書課辦心如水，獨岸烏紗細琢詩。
移住郭婆井官廨二絕句  其一 程公許 
絕知家具少於車，伴我奔馳幾篋書。頼是官清饒暇日，忍教書冊與人疎。
移住郭婆井官廨二絕句  其二 程公許 
官居何得似僧居，著穩層樓望眼舒。繞檻湖光與山色，可無佳句與消除。
中秋和姜主簿韻  其一 程公許 
中秋月白古來慳，孤坐寒窗思黯然。懶近舞腰花十八，恨無珠履客三千。
中秋和姜主簿韻  其二 程公許 
三更露氣滿秋堂，祕訣新傳食月芒。安得南樓三百尺，暫容老子據胡床。
被檄北征從宣威幕崔公之招也 程公許 
芹藻浮香水半環，官曹得似廣文閒。羽書趣上將軍馬，却擁貂裘度劍關。
和內幕季美  其一 程公許 
武帳宵寒漏箭傳，元戎威望響秦川。機籌整暇一橫槊，寒澁何能强比肩。
和內幕季美  其二 程公許 
敵技無多莫浪傳，西京元是宋山川。書生但可謀帷幄，壯士得無須彘肩。
和內幕季美  其三 程公許 
五丁鑿劍古今傳，屹立崇墉蔽兩川。滿目風寒無處避，祇今由徑競摩肩。
謁告得歸拜呈內機知府郎官五首  其一 程公許 
一屋堆鞋笑領軍，人間滄海幾揚塵。卷舒不與心爲累，琪樹瑶林別有春。
謁告得歸拜呈內機知府郎官五首  其二 程公許 
家貧儋石欠贏餘，恩許西歸度𡽱除。只恐期程催趣駕，羞顔插架舊藏書。
謁告得歸拜呈內機知府郎官五首  其三 程公許 
違覆由來諱詭隨，民勞未有甚今時。一分寬受一分賜，喜見留屯奏便宜。
謁告得歸拜呈內機知府郎官五首  其四 程公許 
公餘賡載不曾閒，一段風流嗣建安。霜月西窗誰畫取，詩人雙聳玉樓寒。
謁告得歸拜呈內機知府郎官五首  其五 程公許 
膏車忍待曉鐘撞，浩蕩歸情不可降。一笑朔風寒掠面，緩吟疏影蘸清江。
成都一月奔走人事喜於賦歸 程公許 
輪蹄霧漲九衢塵，役役人間祗是親。隨分世緣聊復爾，蹔歸還我自由身。
賀秀巖李工侍七首  其一 程公許 
桐帽棕鞋带染紅，誰能仰箭著虛空。乞身何幸天從欲，贏得溪堂一笑烘。
賀秀巖李工侍七首  其二 程公許 
瀟洒精廬此託家，暑風一幅岸烏紗。客來祇可烹茶待，旋督山童汲水花。
賀秀巖李工侍七首  其三 程公許 
白板扉無黛堊粧，碧琅玕漸出垣牆。卷藏汗簡編摩手，賸與離騷譜衆芳。
賀秀巖李工侍七首  其四 程公許 
封章三上意拳拳，却恨歸無一壑專。商略浮生皆寄耳，直須勘破劫空前。
賀秀巖李工侍七首  其五 程公許 
雙檜蟠根不記年，儘饒紅紫競春妍。箯輿來往清苕岸，坡潁那能此樂全。
賀秀巖李工侍七首  其六 程公許 
徹桑那復慮風寒，羈客相逢各好看。誰辦草堂棲子美，會扶藜杖過蘇端。
賀秀巖李工侍七首  其七 程公許 
擬結三間剩種梅，要令繞屋積瓊瑰。與公酥酪元同味，投老時須共一杯。
惜別五首  其一 程公許 
里社婆婆五六年，戍瓜催促上舲船。官情得似交情好，去意其如別意牽。
惜別五首  其二 程公許 
方舟追送愧情親，水宿風餐兩日程。欹枕清灘醒醉夢，此中强半是離聲。
惜別五首  其三 程公許 
憂患磨人鬢易皤，近來更覺別情難。霜筠雪柏圖堅耐，願保貞心共歲寒。
惜別五首  其四 程公許 
酒莫多斟且緩觴，停舟沙步更徜徉。清江後夜長相憶，賸撚梅花訴斷腸。
惜別五首  其五 程公許 
珠樹森森秀阮林，高堂有母各歡心。蘭陔娛養時多暇，勿遣平安闕嗣音。
春晚客中雜吟四絕句  其一 程公許 
憶伴梅花醉短亭，驚心紅藥餞餘春。不知九十日光景，辦得晴窗幾欠伸。
春晚客中雜吟四絕句  其二 程公許 
昨夜青皇駕趣旋，星榆散漫晚風顛。一春無緒供陶寫，滿硯塵埃費洗湔。
春晚客中雜吟四絕句  其三 程公許 
桑陰翳翳響繅車，麥熟多時稻吐芽。若使征輸寬一半，人生最樂只田家。
春晚客中雜吟四絕句  其四 程公許 
怒風轉暖作陰寒，春盡如何衣怯單。最憶就林煨苦筍，六年輕失此清歡。
臨途屆郫值雨 程公許 
仙人念我世緣輕，貸與山行幾日晴。袖有碧岑三十六，不妨風雨過鵑城。
梁山客邸雨後月色佳甚寄懷及甫 程公許 
雨過青空月一痕，風襟留爽到黄昏。持杯未嚥思玄度，今夜微吟何處村。
石佛道間見梅二絕句  其一 程公許 
一冬川陸盡奔馳，開盡南枝又北枝。玉立世間塵土外，子真那不笑人癡。
石佛道間見梅二絕句  其二 程公許 
慘澹汀沙集暝烟，林間飛下羽衣仙。與君夙昔同心事，可與悲絲白作玄。
山間桃花盛開 程公許 
槿籬繩屋間桃花，晴日蒸紅片片霞。物色爲人揩病眼，亂山深處詫奢華。
正月二十五日過真溪見桃花  其一 程公許 
窈窕溪山狹徑通，輕輿飛幰御東風。倚天蒼壁人烟外，也有桃花簇簇紅。
正月二十五日過真溪見桃花  其二 程公許 
桃花簇簇有人家，寂歷炊烟晚照斜。滿眼芳春無處著，一機新錦濯烟霞。
衢信道間見紫薇花 程公許 
紫薇花自非凡品，何事栖根枳棘叢。白髮舍人羞見道，相逢那敢恨飄蓬。
暑行聞黄鸝聲 程公許 
人行午倦渴思冰，黄栗留鳴綠樹陰。安得故山歸燕坐，竹風窗戶一披襟。
投宿中巖口酒家 程公許 
漁艇衝烟巖口泊，村醪注瓦甕頭嘗。雨聲夜雜灘聲怒，借與行人一枕涼。
遊下巖崇封院  其一 程公許 
鼓枻前春過下巖，空將目力寄雲端。而今真箇巖頭去，領取烟雲潑袂寒。
遊下巖崇封院  其二 程公許 
石扉深鎖一龕雲，未必人間隻履存。持鉢欲尋劉道者，鏌鋣不在刻舟痕。
遊下巖崇封院  其三 程公許 
殘麥從渠官奪之，山僧何用怨長饑。人間六月紅塵裏，無此玉龍千丈飛。
遊下巖崇封院  其四 程公許 
二蘇屐齒尚班日，憔悴涪翁竄逐還。卧虎跳龍遺筆墨，祇今精悍滿江山。
遊下巖崇封院  其五 程公許 
清虛堂裏話襟期，友似蘇黄從可知。墨寶惜無人愛護，漫令遶寺覓殘碑。
曉晴度青城繩橋二絕句  其一 程公許 
大皁江頭寒雨歇，蠶崖關外數峰明。丹青誰會開平遠，著我繩橋度曉晴。
曉晴度青城繩橋二絕句  其二 程公許 
怒濤噴雪戰魚龍，架篾成橋裊半空。世路險夷那不有，此心安處本來同。
汲惠山泉烹日鑄  其一 程公許 
小艇衝風過惠山，石螭引脰佇漪漣。白頭未了紅塵債，再酌人間第二泉。
汲惠山泉烹日鑄  其二 程公許 
瓦缾挹注溢微瀾，仙掌兩分瑞露漙。自候燎爐烹日鑄，杜陵肺渴耐甘寒。
泛霅溪  其一 程公許 
旱暵連旬塘水渾，移舟來泛霅溪雲。溪邊釣隠如無恙，那不嗤人骨俗氛。
泛霅溪  其二 程公許 
白蘋波動柳塘風，散漫芙蕖稱意紅。午夢驚回船轉柁，買魚前港一樽同。
龍洞閣 程公許 
崢嶸罅石蛟潭閟，偪仄懸崖閣棧危。橫目不虞雙足繭，子長心事未忘奇。
文耀閣  其一 程公許 
中天臺畔敞東軒，滄海桑田且勿論。欲問飛仙參要訣，晨興來就日華吞。
文耀閣  其二 程公許 
宴罷瑶池趣駕歸，海風飄冷六銖衣。霞舒霧捲知何處，五色毫端借發揮。
墨妙堂 程公許 
斷石殘碑聚一堂，螭蟠鳳舞費平章。顔蘇喜得初平侶，名節知無愧范滂。
洪城沈運幹新園三首  其一 程公許 
花壓牆頭柳映門，紅城一曲沈家園。意行自與春風約，休問新亭賣酒喧。
洪城沈運幹新園三首  其二 程公許 
柏梢結翠鬭尖新，未問花枝插寶瓶。最好狻猊對雛鳳，向人翔躍似天成。
洪城沈運幹新園三首  其三 程公許 
方池面矗石叢叢，後掩前遮一徑通。蒼蘚修筠加愛護，等閒幻出小玲瓏。
伯謙招飲龍潭攀桂亭 程公許 
碧潭四繞水仙墳，老桂團團蔭綠尊。拚與故人償一醉，梅花吹夢過前村。
宿金山院 程公許 
犯暑驅車潑面塵，招提暝色喚休程。竹風滿院凉無價，最好移床就月明。
繼榮上人求無本庵頌 程公許 
自性元來一法無，更於何處著工夫。橫擔拄杖長安去，才出門時盡坦途。
爲滄江虞使君賦客室三首  其一 程公許 
丈室縱橫獅子坐，仙裾雜遝蕊珠宮。世人莫笑渠荒幻，且驗靈臺一點中。
爲滄江虞使君賦客室三首  其二 程公許 
四達皇皇一廣居，此中妙用絕方隅。客來請問名齋意，拈與床頭太極圖。
爲滄江虞使君賦客室三首  其三 程公許 
屋下何妨架屋重，規模不與俗人同。君看萬象森羅處，豈有纖毫礙太空。
次韻感懷  其一 程公許 
稱意人生不待多，誅茅只愛傍滄波。萬間方丈均容膝，苦志疲形能幾何。
次韻感懷  其二 程公許 
四海堂堂范與蘇，斯文價重百車渠。潁昌舊第歸無日，且向蟇津穩僦居。
次韻感懷  其三 程公許 
雨淫蕭艾掩嘉蔬，况敢堆盤薦腹腴。借問素餐顔有忸，河邊寧作鮑生枯。
次韻感懷  其四 程公許 
盛時饑渴佇嘉謀，慮遠何難彌近憂。搔首風塵彌北望，馳心江漢入東流。
次韻感懷  其五 程公許 
綠水油油記插秧，轉頭風露稻花香。秋來田井熙春晝，畫手難爲顧長康。
立冬節齋宿竹宮悼姚高士  其一 程公許 
竹宮冬孟嚴齋祀，深炷爐香跋燭花。凋盡庭梧風摵摵，幽思也到羽人家。
立冬節齋宿竹宮悼姚高士  其二 程公許 
燕坐心源如止水，餘工吟筆爛生花。誰知此老真三昧，孔老瞿曇共一家。
立冬節齋宿竹宮悼姚高士  其三 程公許 
金鯽魚猶涵藻澗，玉蕤香未破梅花。人生轉眼皆泡幻，勘破須饒老作家。
立冬節齋宿竹宮悼姚高士  其四 程公許 
把茅未就橐懸罄，奎畫飛來天雨花。欲識高人歸宿處，佩霞長侍玉皇家。
立冬節齋宿竹宮悼姚高士  其五 程公許 
認取太虛無一物，本無幻翳况空花。桃椎思邈還知否，佳傳寧無良史家。
題宋器之烟波圖 程公許 
萬頃烟波一釣翁，玄真心事偶相同。平生我亦輕軒冕，分取苕溪半席風。
題詩卷 程公許 
嚼雪哦詩格外清，誰令失脚入紅塵。錦囊二十篇中景，長與西山面目親。
嘲清德堂前紫薇花仍代答  其一 程公許 
襞積仙裾耀紫霞，西清兩月擅芳華。託身塵土寧非誤，何不西垣侍判花。
嘲清德堂前紫薇花仍代答  其二 程公許 
文章不辨演絲綸，失脚塵勞勿更論。茵壤飛花適然耳，一觴聊復伴黄昏。
寒食上巳雜吟八章  其一 程公許 
一百五日風雨過，二十七種鮭菜慳。三年客裏作寒食，得似今年身暫閒。
寒食上巳雜吟八章  其二 程公許 
手劚蒿萊三畝園，紅雲一片小桃源。無端風雨連宵惡，檢校殘英有幾存。
寒食上巳雜吟八章  其三 程公許 
碧桃花底小寒輕，綽約仙姿格外清。錦繡卷還春去了，藍橋風露放雲英。
寒食上巳雜吟八章  其四 程公許 
春寒十日意無憀，酒竭從教壁掛瓢。新火暖開晴色快，疾風吹盡積陰銷。
寒食上巳雜吟八章  其五 程公許 
渺渺江村一掌平，春風何處不堪行。誰知方外有司馬，更合江東稱步兵。
寒食上巳雜吟八章  其六 程公許 
新栽楊柳舞風弱，老去海棠烘日殘。且問筍根新茁幾，護持留作釣魚竿。
寒食上巳雜吟八章  其七 程公許 
雪糝酴醾壓樹香，松花蔌蔌墮輕黄。牛岡西路歸來晚，時有烏鳶舞夕陽。
寒食上巳雜吟八章  其八 程公許 
萬里弓旌喧特招，無能分合侶漁樵。論心幸有西隣老，拄杖敲門話寂寥。
季夏郊墅即事  其一 程公許 
皛皛飛雲挾暑驕，江郊幸可遠煩囂。道人方寸虛生白，燕几風清扇罷摇。
季夏郊墅即事  其二 程公許 
碧琅玕繞碧梧桐，面面軒窗面面風。剩著圖書圍几席，何妨門徑擁蒿蓬。
季夏郊墅即事  其三 程公許 
小築新成面勢寬，探囊羞澁一錢看。也知歲晚須棲宿，敢向明時詠考槃。
季夏郊墅即事  其四 程公許 
手鋤荒梗藝瑶華，敢覬諸公借齒牙。通塞非人能計度，貞心祗自保修姱。
季夏郊墅即事  其五 程公許 
儒林冠冕國蓍龜，黄髮同時二老歸。出處古今難一槩，青天未可戴盆窺。
季夏郊墅即事  其六 程公許 
午窗讀倦枕書眠，起拆茶包手自煎。大地衆生愁暍死，清風一壑可能傳。
季夏郊墅即事  其七 程公許 
自隨官牒却居閒，樵叟漁童慣往還。種竹且教疏見月，開窗莫遣礙看山。
季夏郊墅即事  其八 程公許 
性僻隣牆亦懶過，日長何事可銷磨。雲藍展向風櫺寫，恨未疏池養白鵝。
季夏郊墅即事  其九 程公許 
心閒萬籟響韺莖，古調何人細與評。招手洪崖天萬里，佩霞惝怳會瑶京。
季夏郊墅即事  其一○ 程公許 
力貧藏得五車書，趁就炎歊曬壁魚。安得身閒饒目力，年年鉛槧課三餘。
季夏郊墅即事  其一一 程公許 
事業悠悠雪滿頭，流光那會與人謀。作勞輸與田間叟，紫芋黄鷄滿意秋。
季夏郊墅即事  其一二 程公許 
怒雷送雨五更殘，文石花藤探借寒。腥穢百年須一洗，五雲深處是長安。
桂花  其一 程公許 
露香消渴桂花芳，天氣偏饒八月涼。不是窅窊分得種，人間那得許清香。
桂花  其二 程公許 
一秋無雨亦無風，比似常年迥不同。鼻觀了無分別想，道人結習本來空。
桂花  其三 程公許 
雨花那得著衣裾，遍界香分佛飯餘。金粟如來元一點，橫陳妙供儘從渠。
書室以黄花圍坐二絕句  其一 程公許 
枯禪不羨阿嬌屋，靜俟寧須郭隗臺。天憫羈貧大癡絕，喚將金色界中來。
書室以黄花圍坐二絕句  其二 程公許 
給園光景無邊際，趺坐西窗日落時。欲識當時黄面老，莫將色相等閒窺。
丙子重陽觸事有賦得絕句七首  其一 程公許 
槃水平生謹自持，苦爲痎病費醫治。一秋偏識端居味，餘事何妨讀杜詩。
丙子重陽觸事有賦得絕句七首  其二 程公許 
策策窗前落葉乾，晚香空自傲霜寒。力貧未辦傾家釀，一酌親顔也自歡。
丙子重陽觸事有賦得絕句七首  其三 程公許 
去年今日枕江樓，對酒談經夜不休。聞道黄花滿仙谷，莫教兒輩覺風流。
丙子重陽觸事有賦得絕句七首  其四 程公許 
雅志求仁苦力難，知他隔許利名關。流光俛仰一彈指，與世浮沉祇强顔。
丙子重陽觸事有賦得絕句七首  其五 程公許 
薄宦羈縻兔落罝，西阡不到一年賒。銷魂霜露增悽愴，陟屺瞻思晚日斜。
丙子重陽觸事有賦得絕句七首  其六 程公許 
風雨連宵苦淚潸，可憐半作冢纍然。鍾情叔氏如酥酪，歲晚相隨對榻眠。
丙子重陽觸事有賦得絕句七首  其七 程公許 
寂寞隨人藥市行，可能金石盡知名。飛仙未必真違世，長使癡氓學衛生。
重九前一日到家 程公許 
霜日晶熒水尚肥，順風一舸送將歸。黄花笑我猶牽俗，得似淵明勇拂衣。
親友招呼鼎至簡以二絕句  其一 程公許 
倦客歸來住不多，頗思散策日相過。膠膠擾擾敗人意，那得長閒共切磋。
親友招呼鼎至簡以二絕句  其二 程公許 
璀璨堆盤水陸珍，自量薄福可能勝。何如小摘春畦綠，共話西園夜雨燈。
慧明王道士贈蜜黄精 程公許 
慧明道士別經年，肘後飛金秘不傳。崖蜜黄精分遺我，冰容或可覬飛仙。
和家恭伯韻別曹揚休還涪陵五首  其一 程公許 
春風有客夢刀頭，政好將軍侍太丘。爲惜交情留信宿，無端檣燕聒離愁。
和家恭伯韻別曹揚休還涪陵五首  其二 程公許 
精藍靖館手同携，細與重論文暇時。須信有方藏肘後，可能無藥起支離。
和家恭伯韻別曹揚休還涪陵五首  其三 程公許 
膠漆論心忽離羣，柳邊躞蹀馬蹄塵。清風朗月相思夜，依舊江山面目親。
和家恭伯韻別曹揚休還涪陵五首  其四 程公許 
朶頤渠可換靈龜，世事艱如整亂絲。執手應須細商略，古來成敗幾枰棋。
和家恭伯韻別曹揚休還涪陵五首  其五 程公許 
讀易巖前訪德人，分明枯菌茁芽新。趨庭領會傳心法，一笑陳編萬古春。
和家恭伯韻別曹揚休還涪陵五首  其六 程公許 
嶺雪融春水漲溪，留連尊酒話精微。藍田膝上還相憶，半偈何當問指歸。
晚晴登樓和叔存姪  其一 程公許 
日澹霜明雨意慳，楓林稻隴褧衣斑。小樓觸目秋容好，得似蕭晨起看山。
晚晴登樓和叔存姪  其二 程公許 
放浪烟霞我亦曾，誤憑宵夢繞觚棱。眼明一片蠶崖雪，便擬搘筇最上層。
晚晴登樓和叔存姪  其三 程公許 
一秋吟思奈天慳，醉面無因點纈斑。衮衮簿書成底事，朝來爽氣在西山。
晚晴登樓和叔存姪  其四 程公許 
錐刀較計我何曾，商略人生且摸棱。九萬里風鵬背闊，倚欄不隔碧霄層。
又雨霽登樓 程公許 
雨霽憑欄物色佳，鬅鬙疊嶂斂烟霾。羈愁要著誰陶寫，且把昏眵爲一揩。
晚日 程公許 
西崦落照暈金鉦，斂退癡雲作嫩晴。忽忽暝烟行十里，前頭燈火是鵑城。
五月十九日夜雨 程公許 
三日炎歊不可當，一宵風雨夜微涼。羣龍莫吝爲霖手，且與乾坤洗戰場。
三溪陰雨青山一峰穹秀可愛 程公許 
山色溪流共蔚藍，此中有句爲誰參。老蛟噴霧舒還斂，依舊攙空碧玉簪。
上朝天坡 程公許 
舊遊幕府無餘俸，載得雲根幾片歸。愛此嶔嵜蒼玉質，剩判莎屩滑烟飛。
過茶坡栗坡回望平川杳靄 程公許 
上到茶坡又栗坡，瘦筇倚倦碧嵯峩。那知一片烟雲澹，望眼偏於此處多。
和眉山楊清父龍淵小舫四絕句  其一 程公許 
誰能投筆規萬戶，但可短篷稱散人。偪側世途何處避，千金難買是閒身。
和眉山楊清父龍淵小舫四絕句  其二 程公許 
嬋娟倚市爲誰好，膏火置身空自煎。何似濯纓歌一曲，秋江淼淼碧如天。
題西林寺 程公許 
覿面江干千尺像，一州勝處說西林。雪濤欲驗青衣漲，步轉雲堂向後尋。
小圃茅亭初成即事十絕句  其一 程公許 
手劚西牆擇地偏，疏篁慣與養風烟。鋤荒當得經綸否，聊作仙曹小有天。
小圃茅亭初成即事十絕句  其二 程公許 
一時花木斬新栽，露萼烟苞逐漸開。好事人人能愛惜，莫教容易擁蒿萊。
小圃茅亭初成即事十絕句  其三 程公許 
小築分明是隠淪，何妨隨分樂青春。諸君莫笑茅茨陋，野意蕭疏更覺真。
小圃茅亭初成即事十絕句  其四 程公許 
詩情不慣吏塵囂，心事偏耽野趣幽。縱使酒尊空北海，客來一笑也風流。
小圃茅亭初成即事十絕句  其五 程公許 
海棠數點漸嬌春，匝地何時簇錦茵。不耐汲泉勞日課，夜來一雨陡精神。
小圃茅亭初成即事十絕句  其六 程公許 
未能手劍血長鯨，只合瓜田老邵平。斗粟驅人成底事，漫將吟嘯寄高情。
小圃茅亭初成即事十絕句  其七 程公許 
鑿池取月未傷廉，何必蓮峰詫藕船。少待清渠通綠溜，醉歌綠幰鑑明蠲。
小圃茅亭初成即事十絕句  其八 程公許 
北風瞇目漲烟塵，寒勒花容也自顰。袖手何能供草檄，等閒題遍錦江春。
小圃茅亭初成即事十絕句  其九 程公許 
五百風光巧作寒，晚春未可試衣單。只應殺氣迷關棧，便覺人情有兩般。
小圃茅亭初成即事十絕句  其一○ 程公許 
醉裏眉攢萬國愁，杜陵聊復傲滄洲。扶持何代無人物，魚鳥飛沉得自由。
除夕和唐人張繼張祐即事四絕句  其一 程公許 
六花集瑞九重天，禁漏催朝夜不眠。流落那知新歷換，楓橋寺外看漁船。
除夕和唐人張繼張祐即事四絕句  其二 程公許 
經世無才慕管蕭，風塵搔首故鄉遥。瘦藤忽夢尋梅去，裊裊寒溪獨木橋。
除夕和唐人張繼張祐即事四絕句  其三 程公許 
一笑升沉休問天，贊房贏得日高眠。五湖浪透門前港，何不乘風穩放船。
除夕和唐人張繼張祐即事四絕句  其四 程公許 
一簪華髮雪蕭蕭，流景星馳道轉遥。撥倦寒爐雞唱曉，春風携手趙州橋。
上後溪劉閣學 程公許 
如來藏有大經卷，無古無今無成壞。卷之可納一毫端，舒之彌綸於法界。衆生與佛同受持，謂有定法便虛假。祇園食飽洗鉢坐，何曾有意一場話。空生强起鑿太虛，立字安名爲般若。三十二相不可著，况有卵胎并濕化。要知人與法俱空，何須到岸筏方舍。雙林大士更周遮，來對蕭翁閒拍報。至今唱頌四十九，同此經傳四天下。稽首後溪老尊宿，第一義諦最深解。以宿誓願悲濟心，具堅固力清浄戒。父子孫曾一道場，良窳精粗大爐冶。綵衣堂上春融融，後先十日𣂏壽斝。耆齡天爲開九袠，後學心知宗大雅。吾親千里意勤劬，授我軸書字端楷。金銀絢爛滿雲藍，是不誑語真語者。鬼神祕護知幾年，持以壽翁翁勿詫。願翁覺性日圓明，願翁眉壽備純嘏。如金剛體不可壞，以大方便福朝野。亦願吾親壽似翁，歲歲持觴拜堂下。
鴈湖先生揆初在旦某以家藏唐畫熾盛光如來像一軸祝先生壽稽首說偈云 程公許 
十方世界香水海，如微塵數無邊億。諸佛各以本誓願，遍坐道場作饒益。稽首兩足熾盛光，具有廣大神通力。剛風其上羅諸天，日月星宿與梵釋。手持宮殿充妙供，雨香花雲作嚴飾。慈悲爲車衆寶聚，載以萬行波羅蜜。周游三界一彈指，善行何曾有轍迹。我曾禮足持祕呪，寶繪偶得唐人筆。素縑一幅幾斷爛，丹青慘澹古顔色。巍巍趺坐寶蓮臺，冠佩環趨星拱極。未論畫手入何品，成壞難以有相詰。龍天守護敢不戒，一會靈山儼如昔。恭惟鴈湖老尊宿，佛地位人人不識。偶年與世作依怙，意倦還歸弄泉石。願持畫本祝修齡，往與浄名分半席。刀兵之劫遍大地，三界同聚一火宅。要須開士運悲心，立大津梁拯羣溺。豈同小乘專利己，塊守空山縛禪寂。金輪慈光耀今古，願與我公占壽籍。向來摩頂經授記，堅拂許令親入室。夜深急雪欲齊腰，不室巖前好消息。
壽後溪劉侍郎 程公許 
朱顔白髮炯雙瞳，一念平生造物通。內閣圖書真學士，西園几杖老仙翁。木公金母人間現，桂子桐孫壽籍同。遥想綵衣圜四世，後溪無日不春風。
步虛蕊珠七言 程公許 
玄蓋之天高崒嵂，自兩天眼支一脈。嶙峋四面森翠壁，中有瑶柱倚天立。窈窈鬰鬰仙者宅，涵雲蓄霧九鎖隔。石扉誰遣玉{𥫗氐}擘，通行豈虞虎豹搤。雲臺散吏青城客，掉頭三島風烟窄。南薰駕我來散策，晴天萬里展笑色。祖龍驅山山辟易，仙人抵住如刻劃。武皇情念膏火迫，宮壇經營競奚益。惟我章聖薦簡璧，心與天同綿寶歷。高皇中天定都邑，脫屣大位駐清蹕。至今仙館閟奎畫，跪拜締眎涕霑臆。大滌棲真轉石室，幽巖邃竇杳莫測。似聞句曲通咫尺，飈游何曾有轍跡。天壇可望不可陟，翠箬閃閃丹氣溢。我名何自標洞額，得非三生託真籍。一念之差甘墮謫，拊心靜慮深咎責。羽衣窺我慘不懌，爲我洗琖酌琥珀。沈沈古井龍嗜蟄，誰令怒吼捲飛帛。夜涼健倒風雨急，醒悟乃是巖溜滴。西瞻氛祲羌堛塞，玉華故棲歸未得。文舉遠遊記夙昔，借一菴地紬隠帙。百六行度運會厄，列真校錄曉繼夕。恫憫含生沛德澤，罷征寬斂戢鋒鏑。名山是處可棲逸，不材我自安社櫟。勳業振古名揭日，邂逅要知非爾力。蠻觸擾擾鏖得失，豈容汩我室虛白。流鈴擲火九穹碧，泰初爲鄰壽無極。
紅白芙蓉 程公許 
木蕖三數株，能白又能朱。曉暮淺深色，醉醒容態姝。流霞𣂏玉斝，抽汞養丹爐。模寫終難盡，秋江有畫圖。
曉月未沒順風泛太湖期以明日與悅齋會 程公許  太湖
明月伴我酒家眠，五更順風催放船。月波蕩湖湖欲溢，扶桑奪染半天赤。湖山破曉鬰青蒼，坐覺山與船低昂。少年負氣隘湖海，老雖斂縮餘習在。叩舷一笑宇宙寬，甕天那可差別觀。蒲帆瞬息幾百里，峨峨閶門尺有咫。五湖千古自清風，詰朝持叩伏柱史。
倅教授判官皆爲東湖有賦次韻  其一 程公許 
逶迤三徑带重湖，心眼經營念厥初。問俗只須無事治，僝工適際有年書。雪融趁急栽花柳，春到隨宜辦果蔬。最喜城隅便來往，不嫌奔走費臺輿。
倅教授判官皆爲東湖有賦次韻  其二 程公許 
交情郁穆兩監州，采藻依蓮總俊遊。冰潔霜明相並照，渭清涇濁豈同流。虢堂擬把新題和，錦里還思故事修。荷蕩花溪總幽絕，賸須栽竹柰霜秋。
正之二十八日忽小霽領數客過東湖若水有賦爲次韻 程公許 
積雨釀成寒料峭，漫遊稍覺意清真。癡雲妬日吞還吐，弱柳含烟巧鬭新。簪屐招呼參楚蜀，肴蔬飣餖雜冬春。却嫌車從妨佳趣，那得臨流岸白綸。
李貳車約飲東湖 程公許  西湖
西湖繞遍又東湖，永夜論文酒淺𣂏。最愛霜林梅蘸水，擬撐小艇訪林逋。
范石湖東歸過鄉國名之芙蓉城余以季夏來遊適荷花稱意紅之時雁湖環湖尤甚盛李子先家小池界金數朵花品之最高者各紀以詩  其一 程公許 
振袂芙蓉城裏游，香風十里勸人留。瓦盆最恨廉泉陋，歸與誇張定自羞。
范石湖東歸過鄉國名之芙蓉城余以季夏來遊適荷花稱意紅之時雁湖環湖尤甚盛李子先家小池界金數朵花品之最高者各紀以詩  其二 程公許 
芙蓉城下六月秋，最好雁湖湖上游。周遭一機雲錦爛，併與老仙供唱酬。
范石湖東歸過鄉國名之芙蓉城余以季夏來遊適荷花稱意紅之時雁湖環湖尤甚盛李子先家小池界金數朵花品之最高者各紀以詩  其三 程公許 
環湖曲曲露香清，醉袖褰風取意行。翻愛李園方沼碧，界金幾朶艷羞頳。
遊石湖 程公許 
雨過春塘水慢流，喚船聊作石湖遊。水亭風檻今餘幾，越壘吳臺相對愁。笑拂壁題如覿面，憶從鄉老話遨頭。不知化鶴曾歸否，更撚梅花一餉留。
三湖 程公許  西湖
官柳三千詑蜀州，天涯流浪得重遊。苦無東閣梅花句，小爲西湖竹色留。
入青城山門詩  其一 程公許 
入山佳氣異他山，翠邏周遭幾復關。流水白雲無盡藏，莫教容易到人間。
入青城山門詩  其二 程公許 
一逕石牆分竹色，兩橋澗水和松風。山靈憐我嗜幽勝，洗出林巒晚照紅。
借宿洞門五絕  其一 程公許 
身是西來旦過僧，洞門一再解行縢。老師若許中分魯，也會漫天話葛藤。
借宿洞門五絕  其二 程公許 
傳語巖前五百牛，塵緣誤我意無憀。靈山幸有三生契，更約天台度石橋。
借宿洞門五絕  其三 程公許 
一枕齁齁客夢長，忽聞鐘梵響雲堂。舌根久厭虀鹽味，洗鉢聊分豆粥香。
借宿洞門五絕  其四 程公許 
意行忽上凌雲閣，粉雉周遭山四圍。何似清音亭上座，峨眉掃翠雪濤飛。
借宿洞門五絕  其五 程公許 
石筍巖頭爛熳遊，異聞要驗佛低頭。却教古佛低頭笑，笑殺癡人枉刻舟。
謝慧明王道士自大面山寄贈三詩并蜜黄精  其一 程公許 
與君一再會岷山，共把匏尊中聖賢。强說市朝爲大隠，何如山澤友臞仙。空中皓月參心地，海面浮漚悟世緣。安得一龕時晤語，笑披雲霧豁青天。
謝慧明王道士自大面山寄贈三詩并蜜黄精  其二 程公許 
尺書覼縷寫衷誠，大面山前兩日程。黄獨潤含崖谷味，清詩吟作澗泉聲。灰心久已安枯寂，月指何勞借發明。更與草菴求扁榜，太虛底處强安名。
謝慧明王道士自大面山寄贈三詩并蜜黄精  其三 程公許 
三復君詩想洛陽，令人憤極意飛揚。鼎湖知有威靈在，魏闕欣聞孝里彰。一念變遷無量劫，寸心寂照大圓光。君能勘破皆泡幻，長與喬松燕玉房。
贈山老借館 程公許 
三生雲水僧，失脚困下吏。每逢道人語，莫逆猶夙嗜。況茲法龍象，共飲良有味。寶坊寄囂氛，一室淡如水。蹇馿劣馳騖，入門輒心醉。向來箠楚塵，火急須湔洗。浄名方丈室，逼塞諸天侍。可恡一毫端，借我容膝地。後來支許交，清真遺世累。團蒲與茗椀，共談第一義。